FI Euroopan unionin virallinen lehti C 257/3

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 257/03

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

” ” (GUANXI MI YOU)

EY-N:o: CN-PDO-0005-0626-16.07.2007

SMM ( ) SAN ( X )

1. Nimi:

” ” (Guanxi Mi You)

2. Jäsenvaltio tai kolmas maa:

Kiina

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Guanxi Mi You (Citrus grandis) on hedelmälihaltaan täyteläinen ja pehmeä, mehukas ja maultaan herkullisen etikkainen ja makea pomelo. Vähimmäissokeripitoisuus on 8,5 g, enimmäishappopitoisuus 1,1 g ja liukenevia aineita vähintään 10 prosenttia 100 ml:ssa mehua. Hedelmä sisältää useita mineraaleja, ja syötävä osa on vähintään 55 prosenttia.

1. Ulkomuoto

Hedelmä on päärynänmuotoinen, päältä laakea, ja kärjessä on selkeä kehänmuotoinen kuvio. Kuori on sileä, ohut ja kirkkaan oranssi (kellanvihreä sadonkorjuun alussa). Hedelmä tunnetaan ainutlaatuisesta maustaan, joka johtuu hedelmälihan ristikkäisestä solukosta, mehuisasta pehmeästä koostumuksesta ja makeanhappamasta mausta.

2. Fysikaaliset ja kemialliset ominaisuudet

Yksittäisen hedelmän paino: Yksittäinen hedelmä painaa 1 000–1 750 g.

Ulkonäkö

Hedelmän muoto: Lajille on ominaista sileä kuori, uurteiden vähäisyys ja hedelmän sisältämän öljyn mieto maku.

Väri: Hedelmä on tasaisen oranssin värinen, sadonkorjuun alussa kellanvihreä.

Hedelmän kuori: Kuori on sileä. Kuoresta alle 1/10 saa olla pysyvien jälkien, torjunta-ainetahrojen, kolhiintumien ja muiden vaurioiden taikka kellastajapunkin vahingoittamaa. Hedelmissä ei saa olla pahoja auringonpolttamia, merkkejä tuholaisista eikä mekaanisesti aiheutuneita vaurioita. Hedelmien joukossa ei saa olla mätiä tai pilaantumista mahdollisesti aiheuttavia hedelmiä.

Hedelmän sisäosan laatu

Liukenevat aineet ≥ 10 %

Sokeripitoisuus ≥ 5 %

Kokonaishappopitoisuus ≤ 1,1 %

Kuoren paksuus ≤ 1,5 cm

Syötävä osa (keskimäärin) ≥ 55 %

Sallitut poikkeamat

1. Yksittäisen hedelmän paino: Enintään 5 prosentissa hedelmiä saa olla merkkejä luokan muutoksesta kuljetuksen aikaisen painon luontaisen putoamisen vuoksi.

2. Hedelmän kuorivauriot: Tuholaisten aiheuttamien vaurioiden, pysyvien jälkien ja lian kattama ala saa olla enintään 2 prosenttia.

3.3 Raaka-aineet:

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

1. Istutuspaikan valinta ja istutustiheys: Maaperältään punaiset kukkulat, tasangot, riisipeltojen reunat ja jokien saaret; paksu maakerros, joka läpäisee vettä hyvin, orgaanista ainesta ≥ 1,5 %. Hehtaarille istutetaan 600 puuta.

2. Maaperän muokkaus ja lannoitus: Nuorissa pomelotarhoissa puiden välissä käytetään viherlannoitetta, joka kynnetään vakoihin. Lisäksi käytetään muuta orgaanista lannoitetta. Täysikasvuissa pomelotarhoissa on tärkeä huolehtia ekologiasta ja eliöstöstä. Maaperää on lannoitettava. Hehtaarille levitetään 12 000–15 000 kg orgaanista lannoitetta ja 450–900 kg sammutettua kalkkia, jotta maaperän pH-arvo olisi > 5,0, orgaanisen aineksen pitoisuus olisi > 2,0 % ja puut kasvaisivat hyvin.

3. Lannoitus: Käytetään sekä orgaanisia että epäorgaanisia lannoitteita. Orgaanisten lannoitteiden osuuden olisi oltava 40–50 prosenttia koko vuoden lannoitemäärästä. Nuoria puita olisi lannoitettava melko usein kevyellä lannoitteella, käyttäen tärkeimpänä lannoitteena nopeasti liukenevaa typpeä ja täydennyksenä fosfaattia ja kaliumia. Täysikasvuisia puita on lannoitettava voimakkaasti sadonkorjuun jälkeen. Puut kaipaavat paljon lannoitetta rungon ja kukkien kasvuun. Ne tarvitsevat hedelmiä suojaavaa ja vahvistavaa lannoitetta. Lisäksi puut on lannoitettava ennen sadonkorjuuta. Tavanomaisen lannoituksen viitemäärät ovat seuraavat: 1,2–1,5 kg puhdasta typpilannoitetta (orgaaninen N > 40 %) puuta kohden vuodessa, jos puun tuotos on 100 kg. Suhdeluvun N:P2O5:K2O:CaO:MgO = 1,00 pitäisi olla (0,54–0,59):(0,96–1,05):(1,33–1,37):(0,24–0,27). Lisänä tulisi antaa sopiva määrä booria, sinkkiä, molybdeenia ja muita hivenaineita edistämään puiden ravinnetasapainoa.

4. Puiden oikeanlainen leikkaaminen: Nuoria puita on muotoiltava, jotta ne kasvaisivat hyvin. Liian tiheät, liian kauas roikkuvat ja liian rehevät oksat karsitaan pois. Täysikasvuisia puita on leikattava, jotta ilma kiertää niissä hyvin ja ne saavat auringonvaloa. Puut on leikattava kahdesti vuodessa eli kesällä ja talvella. Kesällä leikataan pois tuhohyönteisten vahingoittamat, liian tiheät, roikkuvat ja liikaa varjostavat oksat sekä oksat, joissa on liikaa kukkia ja hedelmiä. Talvella leikataan pois puun latvuksen yli ulottuvat, liian tiheät sekä tuholaisten vaurioittamat oksat.

5. Kaarnan kuoriminen: Jos puut ovat kovin elinvoimaisia, rungon tai päähaaran kaarnaa voidaan kuoria marraskuun alusta joulukuun puoliväliin. Kaarnan kuoriminen edistää kukkanuppujen muodostumista ja kukinnan määrää.

6. Kukintojen ja hedelmien vähentäminen: Kukintoja ja hedelmiä on vähennettävä niinä vuosina, joina kukinta on runsasta. Kukintojen karsiminen vähentää ravinteiden turhaa kulutusta ja edistää hedelmien tuotantoa. Ensinnä olisi vähennettävä nuppuryppäitä ja toiseksi itse nuppuja. Hedelmämäärää on vähennettävä sen jälkeen kun luontainen variseminen on loppunut. Epänormaalin muotoiset ja liian pienet hedelmät on poistettava. Näin hedelmien laatu ei heikkene sen vuoksi, että puussa olisi liikaa hedelmiä.

7. Tuhohyönteisten, kasvitautien ja muiden vaurioiden kattava ennaltaehkäisy ja torjunta: Ennaltaehkäistään ja torjutaan senkaltaisia kasvintuhoojia kuten Colletotrichum-sieni, hedelmäpuupunkki ja lehtimiinaajat. Huomiota olisi kiinnitettävä integroidun torjunnan ja ennaltaehkäisyn yhdistämiseen.

8. Sadonkorjuu: Sadonkorjuu alkaa sen mukaan, miten korkealla tarha on merenpinnasta: alle 100 metriä – syyskuun viimeisten 10 päivän aikana, 100–300 metriä – lokakuun 10 ensimmäisen päivän aikana, yli 300 metriä – lokakuun 10 viimeisen päivän aikana.

3.6 Viipalointia, raastamista, pakkaamista jne. koskevat erityiset säännöt:

1. Pakkaaminen

Yksittäiset hedelmät kääritään polyeteenikalvosta tehtyyn pussiin.

Uloimpana pakkauksena on nailonverkko tai aaltopahvilaatikko.

2. Kuljetus

Ajoneuvon on oltava puhdas ja terveyssääntöjen mukainen. Hedelmiä ei saa kuljettaa yhtä aikaa myrkyllisten, haitallisten tai pahanhajuisten materiaalien kanssa. Tuotteita ei saa kuljetuksen aikana altistaa auringonpaisteelle, sateelle eikä lumelle. Tuotteita ei saa heitellä eikä niihin kohdistaa painetta.

3. Varastointi

Tavanomainen varastointilämpötila: lämpötilan on oltava 10–24 °C ja suhteellisen kosteuden 80–85 %.

Viileävarastointi: lämpötilan on oltava 3–5 °C, suhteellisen kosteuden 80–85 % ja hiilidioksiditason enintään 4 %.

3.7 Merkintöjä koskevat erityissäännöt:

Jos Guanxi Mi You -pomelot esipakataan, pakkauksissa olevien merkintöjen ja kuvatunnusten on noudatettava standardeja GB7718 (General Standard for the Labelling of Pre-packaged Foods) ja GB191 (Packaging – Pictorial Markings for Handling of Goods).

4. Maantieteellisen alueen tarkka rajaus:

Suojatun maantieteellisen merkinnän Guanxi Mi You tuotantoaluetta ovat kukkulat, tasangot, riisipeltojen reunat ja jokien saaret, jotka sijaitsevat alle 500 metrin korkeudella Pinghen piirikunnassa seuraavissa 16 kaupungissa tai kylässä: Wenfengin kaupunki, Shan’gen kaupunki, Xiaoxin kaupunki, Banzin kaupunki, Nanshengin kaupunki, Wuzhain kaupunki, Guoqiangin kylä, Anhoun kaupunki, Daxin kaupunki, Xiazhain kaupunki, Luxin kaupunki, Qilingin kylä, Jiufengin kaupunki, Changlen kylä, Xiufengin kylä ja Anhoun maatila.

5. Yhteys maantieteelliseen alueeseen:

5.1 Maantieteellisen alueen erityisyys:

Guanxi Mi You -pomeloa tuotetaan 16 kaupungissa tai kylässä Pinghen piirikunnassa Fujianin maakunnassa. Alueella vallitsee etelä-aasialainen subtrooppinen monsuuni-ilmasto. Viljelyalue sijaitsee vuoristoisella alueella sisämaassa mutta kuitenkin rannikon tuntumassa. Pinghen piirikunnassa korkein vuori on 1 544,8 metriä merenpinnan yläpuolella (Daqin). Kukkulainen kumpuileva maasto on korkeaa luoteessa ja matalaa kaakossa. Maaperä on suurimmaksi osaksi punaista. Alueella on erityislaatuinen ilmasto. Vuotuinen keskilämpötila on 18,5–21,3 °C. Lämpötila voi olla korkeimmillaan 39,2 °C ja alimmillaan – 2,9 °C. Kylmimmän kuukauden (tammikuu) keskilämpötila on 9,5–13,1 °C. Kuumimman kuukauden (heinäkuu) keskilämpötila on 24,7–38,7 °C. Päivien, joiden keskilämpötila on vähintään 10 °C, keskimääräinen vuotuinen yhteenlaskettu lämpösumma on 6 740–7 488 °C, ja hallaton jakso on 315–322 päivää. Vuosittain saadaan sadetta keskimäärin 1 664–1 938 mm ja suhteellinen kosteus on 80–82 %. Päivänvalon vuotuinen keskimäärä on 1 758–1 852 tuntia.

Pinghen piirikunnassa Fujianin maakunnassa pomelotarhat sijaitsevat tavallisesti kukkuloiden alarinteillä ja jokivarsien alluviaalitasangoilla. Kukkuloiden yläosat ovat metsien peitossa. Ilma on puhdasta. Ympäristö onkin ihanteellinen. Maaperä pomelotarhoissa on punaisen maaperän ja riisinviljelyyn soveltuvan maaperän sekoitusta. Maakerros on paksu. Sen pH-arvo on > 5,0 ja orgaanisen aineksen pitoisuus ≥ 1,5 %. Pomelotarhoja lannoitetaan kompostilla, karjanlannalla, sienikompostilla ja useilla muilla orgaanisilla lannoitteilla vuodesta toiseen. Lisäksi tarhoja syvämuokataan ja viherlannoitemuokataan sekä istutuskaivantoja laajennetaan. Pomelotarhoista onkin tullut ekologisia hedelmätarhoja, joiden hedelmällisestä, ilmavasta ja irtonaisesta maaperästä puut voivat imeä lannoitteita ja kosteutta. Kasteluvesi saadaan puhtaista vuoristolähteistä ja -puroista.

5.2 Tuotteen erityisyys:

Jokainen yksittäinen Guanxi Mi You -hedelmä painaa 1 000–1 750 grammaa. Pomelo on päärynänmuotoinen, päältä laakea ja kärjessä on selkeä kehänmuotoinen kuvio. Kuori on sileä ja hedelmälihan solukko ristikkäistä. Syötävä osa on vähintään 55 prosenttia. Vähimmäissokeripitoisuus on 8,5 g ja enimmäishappopitoisuus 1,1 g 100 ml:ssa mehua. Hedelmässä on 10:tä erilaista ihmiselle välttämätöntä mikroravinnetta.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin:

Guanxi Mi You -pomelon viljelyalue sijaitsee koordinaattien 24,02–24,35 pohjoista leveyttä ja 116,53–117,31 itäistä pituutta välissä. Alueella vallitsee etelä-aasialainen subtrooppinen monsuuni-ilmasto. Viljelyalue sijaitsee vuoristoisella alueella sisämaassa mutta kuitenkin rannikon tuntumassa. Pinghen piirikunnassa korkein vuori on 1 544,8 metriä merenpinnan yläpuolella (Daqin). Kukkulainen kumpuileva maasto on korkeaa luoteessa ja matalaa kaakossa. Maaperä on suurimmaksi osaksi punaista. Alueella on erityislaatuinen ilmasto.

Pomelopuut kukkivat ja tuottavat hedelmiä, jos vuotuinen keskilämpötila on 14,7–24 °C (18,5–21,3 °C Pinghen piirikunnassa), tammikuun keskilämpötila on 3–20 °C (9,5–13,1 °C Pinghen piirikunnassa), päivien, joiden keskilämpötila on vähintään 10 °C, keskimääräinen vuotuinen yhteenlaskettu lämpösumma on 4 800–8 800 °C (6 740–7 488 °C Pinghen piirikunnassa) ja lämpötila ei ole koskaan alle – 9 °C (– 2,9 °C Pinghen piirikunnassa). Pomelot kasvavat parhaiten näiden lämpötila-alueiden keskivaiheilla. Lämpötilaolot ovatkin Pinghen piirikunnassa ihanteelliset. Ilmastoltaan ja ekologialtaan alue soveltuu erinomaisesti pomelopuiden kasvatukseen. Viljely näissä ekologisissa olosuhteissa antaa Pinghen piirikunnan Guanxi Mi You -pomeloille niiden ainutlaatuisen makeanhappaman maun.

Pinghen piirikunnassa sadetta saadaan vuosittain keskimäärin 1 664–1 938 mm. Tämä täyttää Guanxi Mi You -pomelon tavanomaiset kasvuedellytykset. Aurinko paistaa vuosittain yhteensä 1 758–1 852 tuntia, ja useimmat päivät elokuusta lokakuuhun ovat aurinkoisia. Tämä edistää sokerin, happojen ja vitamiinien kertymistä hedelmään. Hedelmän makeanhapan maku johtuukin juuri näistä tekijöistä.

Koska Pinghen piirikunnassa ei ole saastuttavaa teollisuutta, ilma ja vesi on puhdasta, mikä takaa tuotteiden korkean laadun. Maakerros on paksu, irtonainen ja hedelmällinen. Guanxin pomelopuiden viljelyllä on pitkät perinteet. Viljelytekniikka onkin kehittynyt, ja siinä huomioidaan maanmuokkaus ja -parannus, lannoitus, puiden leikkaus, kasvitautien ja tuholaisten kokonaisvaltainen ennaltaehkäisy ja torjunta sekä oikea-aikainen sadonkorjuu. Näin hedelmän ominaisuudet kehittyvät parhaimmilleen.

Eritelmän julkaisutiedot:

— Maatalouden ja maaseudun kehittämisen pääosasto täydentää.

(1) EUVL L 93, 31.3.2006, s. 12.